Droogte én aanvalle bedreig landbou - ProAgri
Droogte én aanvalle bedreig landbou
by Annemarie Bremner 15th December 2015, 11:54 am 735 Views 0 Comments
Die knellende droogte wat tans heers in die graanverbouingsgebiede van die land, is nie die enigste aspek wat boere en hulle werkers se voortbestaan bedreig nie. Die voortslepende afmetings wat plaasaanvalle aanneem, is ook 'n bekommernis vir die graanhanteringsketting, sê Annatjie Loio van GOSA.
Sy sê Suid-Afrika se graanhanteringsketting is regstreeks afhanklik van primêre produsente wat voldoende en veilige voedsel produseer om die nasie te voed.
"Ons is egter saam met die landbougemeenskap bekommerd oor misdadigheid in die platteland wat lei tot die voortslepende aanvalle op produsente en hulle werkers.
"As verteenwoordigende organisasie van die land se graanhanteerders, voeg die Graanhanteringsorganisasie van Suider-Afrika (GOSA) sy stem by die noodkreet aan die Regering deur landbouers en hul werkers. Die media berig nou weekliks van misdadige aanvalle op produsente én plaaswerkers – die Regering sal die erns van die saak moet besef en iets daadwerkliks aan die situasie doen," het me Loio, president van GOSA, gesê.